琉璃瓶歌贈晁二
作者：張耒
朝代：宋

paragraphs: 火維荒茫地軸傾，下有積水潜鯤鯨。
鰲身翻瀾山爲崩，金烏下啄獰龍騰。
狂鬚奇鬣萬族朋，巨神日月雙手擎。
夸娥愁思烏戢翎，老魚戰死風雨腥。
長彗下掃千里驚，淺洲一席塊爲城。
蠻兒夷女奇弁纓。
大舶映天日百程，怒帆吼風戰飛鵬。
舟中之人怪眉睛，獸肌鳥舌髻翹撐。
萬金明珠絡如繩，白衣夜明非縞繒。
以有易無百貨傾，室中開橐光出楹。
非石非玉色紺青，昆吾寶鐵雕春冰。
表裏洞徹中虛明，宛然而深是爲瓶。
補陀真人一銖衣，攀膝燕坐花雨飛。
兜羅寶手親挈携，楊枝取露救渴饑。
海師跪請顙有胝，番禺寶市無光輝。
流傳人間入吾手，包以百襲吳綿厚。
擇人而歸今子授。
爛然光輝子文章，清明無垢君肺腸。
比君之德君勿忘，與君同升白玉堂。